Skrywersbond begin skryf- en kunskompetisie | Netwerk24
Die Amateurskrywersbond (ASB) het 'n skryf-, dig- en kunskompetisie uitgeskryf om die aandag te vestig op die nood waarin Moeder Natuur verkeer.
Volgens 'n mediaverklaring is die onderwerp van die kompetisie, bekend as Aard-SOS, "enigiets oor of gebeure op ons aardbol – hetsy goed of sleg".
In die skryfafdeling gaan leerlinge en volwassenes apart meeding en moet hulle "feite in 'n storie verwerk met mens- of dierekarakters, byvoorbeeld erdwurms, elektriese motors, rioolwerke, brande, oorstromings, fabriekbesoedeling, die osoonlaag, ens."
Dit geld ook die dig-afdeling, waar leerlinge en volwassenes afsonderlik meeding.
Die kunsafdeling het drie kategorieë en is net oop vir leerlinge. Die eerste kategorie is vir eendimensionele kuns op 'n plat oppervlak, die tweede vir driedimensionele kuns en die derde vir driedimensionele kuns wat deur 'n hele klas saam gemaak en ingeskryf word.
In dié afdeling "bou die leerling of klas 'n model – soos, byvoorbeeld, 'n gebou – van 'n gebeurtenis op die aarde, byvoorbeeld, 'n olietenkskip wat sink, 'n dorpie met windlaaiers en sonpanele, ensovoorts."
Die inskrywings in die kunsafdeling moet afgeneem en die foto's daarvan ingeskryf word.
Die sluitingsdatum is 31 Augustus 2020. Pryse van R12 000 is op die spel. Weninskrywings sal ook in 'n bundel gepubliseer word.
Stuur e-pos aan Ernie Mellet by erniemellet@gmail.com vir nog inligting of stuur 'n SMS met die woord AARDSOS en jou e-posadres na 079 333 0055.